b'\n_START_ARTICLE_\nKlovaini\xc5\xb3 pagrindin\xc4\x97 mokykla\n_START_SECTION_\nIstorija\n_START_PARAGRAPH_\nMokykla Klovainiuose atidaryta 1905\xc2\xa0m. J\xc4\x85 lank\xc4\x97 apie 80 mokini\xc5\xb3, ta\xc4\x8diau specialaus pastato mokyklai nebuvo, patalpos nuomotos. Svarbiausi d\xc4\x97stomi dalykai buvo tikyba ir rus\xc5\xb3 kalba. 1912\xc2\xa0m. miestelio gale, prie kelio \xc4\xaf Linkuv\xc4\x85 advokatas Grikinas pastat\xc4\x97 didel\xc4\x99 medin\xc4\x99 mokykl\xc4\x85, kurioje i\xc5\xa1 prad\xc5\xbei\xc5\xb3 apsigyveno ir pats su \xc5\xa1eima. \xc5\xa0i\xc4\x85 mokykl\xc4\x85 tuo metu lank\xc4\x97 apie 70-80 mokini\xc5\xb3, jai vadovavo advokato dukra mokytoja Julija Grikinait\xc4\x97 ir mokytoja Rimk\xc5\xabnait\xc4\x97, o v\xc4\x97liau ir Apolonija Karsokait\xc4\x97. Buvo 4 skyriai._NEWLINE_Antrojo pasaulinio karo pabaigoje, frontui traukiantis \xc4\xaf Vakarus, Lietuv\xc4\x85 paliko daugelis \xc5\xa1viesuoli\xc5\xb3, pab\xc5\xabg\xc4\x99 \xe2\x80\x9eraudon\xc5\xb3j\xc5\xb3\xe2\x80\x9c teroro. Tuo metu i\xc5\xa1 Klovaini\xc5\xb3 i\xc5\xa1vyko ir mokyklos ved\xc4\x97ja J. Grikinait\xc4\x97 bei mokytoja A. Karsokait\xc4\x97. Bet mokslas nenutr\xc5\xabko, mokykloje liko dirbti Karpis bei A. Buk\xc5\xa1taitaitis. 1949\xc2\xa0m. mokykla perorganizuota i\xc5\xa1 pradin\xc4\x97s \xc4\xaf septynmet\xc4\x99 su 5 skyriais bei 120 mokini\xc5\xb3._NEWLINE_1975\xc2\xa0m. mokytoja Leontina Petkev\xc4\x8dien\xc4\x97 mokykloje \xc4\xafk\xc5\xabr\xc4\x97 kra\xc5\xa1totyros kampel\xc4\xaf. 1995\xc2\xa0m. mokykloje bandyta \xc4\xafkurti miestelio muziej\xc5\xb3. Mokyklos direktorius Rimantas \xc4\x8ceponis skyr\xc4\x97 dal\xc4\xaf naujojo pastato pusr\xc5\xabsio. Patalpos buvo ne\xc4\xafrengtos, teko ie\xc5\xa1koti r\xc4\x97m\xc4\x97j\xc5\xb3. LSDP Pakruojo rajono skyrius (tuometinis vadovas Julius Po\xc5\xa1kus ir dabar remia muziej\xc5\xb3) paaukojo 1000 lit\xc5\xb3. Tai buvo vienintel\xc4\x97 parama. Visus \xc4\xafrengimo darbus atliko mokyklos darbuotojai. Tr\xc5\xabkstam\xc5\xb3 l\xc4\x97\xc5\xa1\xc5\xb3 teko ie\xc5\xa1koti mokyklos biud\xc5\xbeete. Po beveik metus trukusi\xc5\xb3 darb\xc5\xb3 1998\xc2\xa0m. vasario 16 d. muziejus buvo atidarytas. Atidarymo metu tur\xc4\x97ta 800 eksponat\xc5\xb3.'